Jeremia 15 ACO85 - Lacen Rwot owacca ni, “Kadi bed - Bible Search\nJeremia 14 Jeremia 16\nCan ma Rwot biketo i kom Juda ki kinigane\n1-Lacen Rwot owacca ni, “Kadi bed Moses ki Camuel gubedo ka Cuŋ i nyima kun gipido kweda, an kica pe bimaka i kom lwak man wacel. Wek gua ki i nyima gucit woko. 2-Ka ce inen gupenyo ka kwene ma myero gicit iye, wuwac botgi ni an Rwot awaco botgi ni,\n“Jo mogo bito woko ki two gemo,\nmeno en aye ka ma gibicito iye!\nJo mukene gibito i lweny ginekogi woko ki pala lucwan,\nJo mogo kec aye ma binekogi meno en aye ka ma gibicito iye!\nKi jo mogo gibimakogi giterogi woko macalo opii,\n3An Rwot, dok atyeko moko kit jami aŋwen maraco ma bityekogi: gibinekogi woko liweŋ ki pala lucwan, gwogi biywayo komgi muto-ni bedo me acamagi, winyo bene gibicamo komgi; ki lee mager me tim doŋ gibimwodogi gityekogi woko liweŋ. 4-Dok abimiyo gibedo gin ma miyo ker me lobo ducu gibedo ki lworo, pi gin ma Manace wod pa Kejekia kabaka me Juda yam otimo i Jerucalem.\n5“Aŋa ma kica bimako i komwu, wun jo Jerucalem,\nnyo aŋa kono ma bikumo piwu?\nAŋa ma koŋ bilokke cuŋ pi kare malac\npi penyo kit macalo wun wutye kwede?\n6Wun doŋ wutyeko kwera woko, man Rwot ma owaco,\nwumedde wubedo ka dok cen kare ducu.\nPi meno aye mumiyo aryeyo ciŋa i komwu\nci anekowu atyekowu woko;\ndoŋ aol woko ki timo kica botwu.\n7I gaŋi ducu ma i lobowu,\nabedo ka pyetowu ki oderona.\nAnekowu atyekowu woko, wun jona,\npien pe wumedo ki lokke wuweko\ntimo timwu marac-ci.\n8Anyayo wel-mon-togi doŋ odoko dwoŋ\nmakato kweyo me dog nam woko.\nAneko awobewu woko ma komgi pud tek,\ndok amiyo megigi gubedo ki can ki arem malit adada.\nAmiyo bene remcwiny ki lworo madwoŋ\nopoto i komgi oyotoyot laboŋo galle.\n9Dako ma onoŋo onywalo litinone abiro kulu cwinye odem woko;\notemo yweyo ci pe romo ywe kadi matidi mo.\nDyeceŋ ma en tye iye olokke odoko colpiny;\nobedo ki lewic ma noŋo cwinye opoŋ woko ki can.\nDoŋ jo megi mukene ma gudoŋ,\nabimiyo lukworgi nekogi woko ki pala lucwan,\nJeremia okok bot Rwot\n10Can i wiya! Piŋo maa onywala? Oweko alwenyo, nyo ada dok apyemo ki jo ducu ma i lobo. An cen pe amiyo limma me konyo ŋatti, kun amito magoba iye, dok bene nene pe adeno lim ki bot ŋat mo; ento inoŋo ni dano acel acel tye ka loko lok me cena woko acena. 11Ai Rwot, mi lok ma giloko kun gicena kwede-ni obed kumeno ka ce nene pe atiyo gin ma tye atir i nyimi, dok ka ce nene pe apido kwedi lok wa i kom lukworra i kare ma onoŋo gitye i can dok ki cwercwiny mukato kare. 12Dano twero turo nyonyo, nyonyo ma gikelo ki i lobo ma tye yo tuŋ acam kacel ki mola?\n13“Lonyowu kacel ki limwu ma yam wukano abimiyo giyako woko laboŋo wel, pi balwu ducu ma doŋ wutyeko timo ma oromo i lobowu-ni woko liweŋ. 14Abimiyo wubedo opii pa lumerokwu kun wutiyo tic botgi i lobo ma pe wuŋeyo, pien mac doŋ olyel ki i kinigana ma bibedo ka waŋ nakanaka.”\n15Mumiyo Jeremia owacci,\n“Ai Rwot, in iniaŋ dok iŋeyo.\nPo pira dok ikonya,\ndok bene myero icul kwor i kom jo ma mito neka woko-ni.\nPe myero idi cwinyi i kom jo ma gimito neka woko;\nmyero iŋe bene ni piri omiyo atye ka ciro lok me cac matek.\n16Ka yam lokki obino bota,\nci acamo ki cwinya matek,\nlokki olokke odoko gin me yomcwiny bota,\ndok obedo gin ma yomo cwinya adada;\npien an doŋ gilwoŋa a ki nyiŋi,\nai Rwot Lubaŋa me mony.\n17Yam pe abedo kacel ki jo ma nyero nyero ata pi noŋo yomcwiny me lobo-ni,\nan kikoma gira cwinya pe obedo yom wacel.\nPi tic ma onoŋo in imiya, abedo kena,\ndok kinigani oketo koma woko.\n18Piŋo mono aremma pe gik,\nma burra bene doŋ odoko gin ma pe can,\nokwero gire caŋ woko?\nIn imito ilokke ibed bota calo kulu ma bwolo dano abwola,\ncalo pii ma two woko-ni?”\n19Pi meno Rwot owaco kuman ni,\n“Ka ilokke idwogo bota, ci abigami doki,\nci ibicuŋ i nyima kare ducu.\nKa ce ibedo ka loko lok maber ma konnye tye,\nma pe iloko gin mo ma konnye pe,\nabiloko in doŋ ibedo ma ka doga.\nDano gibilokke gidwogo boti,\nento in pe ibilokke idok botgi.\n20Doŋ abiketo in ibedo bot lwak man\nmacalo cel gogo me mola ma girumo maber;\ngin jo-nu gibilwenyo i komi,\nento pe gibiloyi ki lweny,\npien an atye kwedi abikoki dok abilari,\n21Abilari woko ki i ciŋ jo maraco,\ndok abikoki woko ki i ciŋ jo ma tye laboŋo kica.”